Huawei P50 har hverken Android eller 5G

I ‘gamle dage’ skabte lanceringerne af Huaweis topmodeller i P-serien masser af positive overskrifter. Typisk om prisen og kameraets formåen. Med Huawei P50, der blev præsenteret torsdag, er de største nyheder faktisk det, telefonen ikke har. Den har nemlig hverken 5G eller Google Services, hvilket må siges at være overraskende for en topmodel anno 2021.

Der er kommet to P50-modeller og de er begge baseret på Huaweis eget HarmonyOS, der bygger på open source udgaven af Android, ligesom de må nøjes med 4G-chip fra Qualcomm.

Årsagen er naturligvis de amerikanske sanktioner, der nu virkelig er begyndt at ramme den kinesiske gigant. Huaweis CEO, Richard Yu, sagde under præsentationen, at sanktionerne betyder, at “5G telefoner er uden for vores rækkevidde. Vi bliver nødt til at satse på 4G og fjerne 5G-modulet fra vores chipdesign”.

Det er ikke engang alle eksemplarer af Huawei P50, der er udrustet med Huaweis egen Kirin 9000-chipset, det er kun en del af P50 Pro’erne. Resten af Pro’erne har Qualcomm Snapdragon 888 chipset, ligesom samtlige udgaver af grundmodellen P50. Det kan lade sig gøre, fordi Qualcomm sidste år fik tilladelse til at sælge chips til kineserne.

I skrivende stund er telefonerne kun lanceret i Kina, hvor de er prissat til mellem 4.400 og 5.900 kroner, alt efter variant. Meningen er, at de skal lanceres over hele verden, men Huawei har endnu ikke delt hverken dato eller priser.

Leica hænger på

Hvad de to nye P50’ere fortsat har, er Leica-brandede kameraer. Både Huawei P50 og P50 Pro har 10-bit farvesensorer og forbedrede telefoto-moduler. De har også begge samme hovedkamera, nemlig en 50 megapixel sensor, der sidder under en 23 mm linse med en blænde på f/1.8 og optisk billedstabilisering.

Mange havde håbet på en 1-tomme stor sensor, men det blev det altså ikke. Ultravidvinklen er også identisk på de to udgaver, men der er forskel på telelinsen – og så har Pro’eren et “ekstra” 40 megapixel sort/hvid-kamera. Herunder bestykningen:

Huawei P50 | Huawei P50 Pro
50 MP, f/1.8, 23mm (wide), 1/1.28″, 1.22µm, omnidirectional PDAF, Laser AF, OIS | 50 MP, f/1.8, 23mm (wide), 1/1.28″, 1.22µm, omnidirectional PDAF, Laser AF, OIS
12 MP, f/3.4, 125mm (periscope telephoto), PDAF, OIS, 5x optical zoom | 64 MP, f/3.5, 90mm (periscope telephoto), PDAF, OIS, 3.5x optical zoom
13 MP, f/2.2, 16mm (ultrawide) | 13 MP, f/2.2, 13mm (ultrawide)
| 40 MP, f/1.6, 23mm (B/W)

Huawei P50 Pro kommer 12. august, mens P50’eren først lander i september. I starten har Pro’erne Kirin-processor, men når lageret er tømt, skippes de med Snapdragon i stedet.

Det er uvist om og hvornår de kommer til Danmark, men du kan læse mere om P50-modellerne på Huaweis hjemmeside.

Huawei P50 har hverken Android eller 5G